Vier op kleinhoewe beroofArgieffoto. Die sakeman Wilfried Smekens (55) het Dinsdag ŉ skraapwond aan sy kop opgedoen toe gewapende rowers op die kleinhoewe in Benoni aan die Oos-Rand waar hy sy sakeonderneming bedryf, toegeslaan het. Lt. Nomsa Sekele, polisiewoordvoerder, het Woensdag aan Maroela Media gesê twee mans wat met vuurwapens gewapen was, het omstreeks 15:30 op die onderneming toegeslaan terwyl Smekens, sy dogter en seun en ŉ gereelde klant daar was. “Volgens die klant het die mans vuurwapens op hulle gerig en hulle gedwing om op die vloer te lê. Hulle is deursoek en van waardevolle besittings en ŉ onbekende hoeveelheid kontant beroof. Die seun het ŉ vuurwapen by hom gehad wat tydens die voorval by hom afgeneem is,” het Sekele gesê. Sekele het gesê Smekens wou glo in ŉ stadium met die verdagtes onderhandel, waarna hy met die kolf van ŉ vuurwapen oor sy kop geslaan is. “ŉ Skoot is in die proses afgevuur. Die opslagkoeël het die slagoffer skrams teen sy kop getref.” Die verdagtes het na die skoot afgegaan het van die toneel gevlug. Smekens is na ŉ hospitaal gehaas en is Dinsdagaand reeds ontslaan. “Ek het ŉ helse hoofpyn en ŉ groot letsel om mee te spog, maar andersins is ek ongedeerd,” het Smekens Woensdag aan Maroela Media bevestig. Die polisie ondersoek ŉ saak van sakeroof. Niemand is nog in verband met die voorval in hegtenis geneem nie.